Ofra Haza

Ankstyvasis gyvenimas

Kilusi iš Jemeno žydų šeimos, ji buvo devintas vaikas skurdžiame Hatikvos rajone netoli Tel Avivo.
Būdama dvylikos metų, būsimoji dainininkė prisijungė prie vietinės teatro trupės, kur vadovas Bezalel Aloni pastebėjo jos ypatingus dainavimo gabumus. Daugelyje jo spektaklių Ofra Haza buvo pagrindinė veikėja bei atlikėja. Devyniolikos metų Ofra jau buvo Izraelio pop scenos princesė, vadinama „Rytų Madonna“. Atlikusi karinę tarnybą 1979 metais, pradėjo solinę karjerą.

Karjera

Jos pirmasis albumas „Al Ahavot Shelanu“, išleistas 1980 metais, atnešė jai daug populiarių hitų, tokių kaip „Hageshem“, „Shir Ahava La’chayal,“ „Kmo Tzipor“ ir ypač garsią dainą tėvynėje „Shir Ha’frecha“. Pastarąją iš pradžių įvairios radijo stotys atsisakė groti dėl pernelyg atvirų dainos žodžių, tačiau vėliau daina pateko į pirmąją vietą, kur išsilaikė penkias savaites iš eilės. Tais pačiais metais albumas tapo auksiniu.
Netrukus išėjo antrasis albumas „Bo Nedaber“, pateikęs įžymių hitų „Tfila“ ir „Simanim Shel Ohavim“.
Trečiasis Ofros Hazos albumas „Pituyim“ išėjo 1982 metais su tokiais hitais kaip „Gabriel“ ir „Kol Yom Matchila Shana“. Po šio albumo pasirodymo garsūs kompozitoriai Svika Pick ir Nurit Hirsh ėmė rašyti dainas Ofrai Hazai. 1983 metais jos karjera dar daugiau pasuko į populiarumą bei tarptautinę sėkmę. 1983 m. „Eurovizijos“ dainų konkurse su daina „Chai“ atlikėja užėmė antrąją vietą, nusileidusi tik Liuksemburgo atstovės C. Hermès dainai. Izraelyje ji iškilo į neregėtas aukštumas. Jos albumas „Chai“ tapo perkamiausiu atlikėjos albumu iki pat šių dienų. Kiti hitai iš to albumo buvo „Amen Lamilim“ ir „Sof Hakayitz“. O. Haza gavo metų vokalistės titulą ketverius metus iš eilės – nuo 1980 iki 1983 metų. Vėliau atlikėja išleido perdirbtų Izraelio liaudies dainų rinkinį. Klausytojų susidomėjimas buvo toks didžiulis, jog ji išleido dar du albumus 1985 ir 1987 metais.
1984 metais Ofra Haza išleido jemenitų dainų rinkinį. Šis albumas tapo bestseleriu, įgydamas platininio statusą. Albumo plokštelė JAV buvo išleista pavadinimu „Fifty Gates Of Wisdom“. 1985 metais išėjo albumas „Adama“, kurį kuriant prisidėjo daug įžymių kompozitorių: Saša Argovas, Naomi Shemer, Ya’akov Orland ir Ehudas Manoras. Žymiausios albumo dainos: „Adama“, „Goral Echad“ ir „Mishehu Holech Tamid Iti“.
1986 metais dainininkė sumanė atnaujinti savo dainų skambesį ir pradėjo dirbti su garsiu prodiuseriu Yizhar Ashdot. Kartu jie sukūrė įdomų darbą „Yamim Nishbarim“. Albumas pasižymėjo aštriais roko garsais, o žodžiai buvo labai gilūs bei asmeniški, parašyti pačios Ofros. Albumas tapo auksiniu; hitais tapo „Kol Haklafim“, „Bo Ve-Nagen Oti“ ir „Hake’ev Haze“ dainos.
1988 metais išleido tarptautinį daugiausia angliškų dainų albumą „Shaday“. Nuo tada ji laikoma pasaulinio lygio atlikėja. Žymiausia jos daina tradicinės muzikos motyvais yra „Im Nin Alu“. Už „Shaday“ atlikėja pelnė Tarptautinės naujosios muzikos apdovanojimą už geriausią metų albumą. O. Haza pateko į MTV; jos muzikiniai klipai buvo rodomi įvairiose muzikos televizijose; ji pati dalyvavo laidose bei pokalbiuose muzikos tematika.
1992 metais išėjo albumas „Kirya“. Tai vienas iš Ofros Hazos žymiausių albumų; jame atsiskleidžia dainininkės balsas visomis vingrybėmis, tonacijomis bei natomis. 1994-aisiais atlikėja išleido hebrajišką albumą po ilgos pertraukos – „Kol Haneshama“. Žymiausia bei viena iš gražiausių dainų šiame albume yra „Le’orech Hayam“. 1995 metais išėjo rinkinys „Queen In Exile“ su hitais „Mata Hari“, „Jerusalem“, „Open Your Heart“. 1997 m. pasirodė jos albumas pavadintas tiesiog „Ofra Haza“, kuris pateikė daug komercinei muzikos rinkai ypač tinkamų kūrinių: „Give Me A Sign“, „Amore“, „You’ve Got A Friend“, „Sixth Sense“, „Show Me“, „My Ethiopian Boy“, „Ahava“, „You“.
1997 metais Ofra Haza ištekėjo už verslininko Doron Ashkenazi. Jie vaikų nesusilaukė. D. Ashkenazi mirė 2001 metais perdozavęs narkotikų bei turėdamas ŽIV virusą.
Ofra Haza mirė 2000 m. vasario 23 d., būdama 42 metų amžiaus. Oficialiai paskelbta priežastis – AIDS komplikacijos. Manoma, jog ji galėjo užsikrėsti nuo savo vyro, neatsargiai vartodama narkotikus. Tačiau Hazos noras buvo, jog šis reikalas liktų asmeninis ir neeskaluojamas, todėl jos giminaičiai nesutiko pateikti daugiau ar tikslesnės informacijos. Žiniasklaida labai domėjosi Ofros Hazos mirtimi, vis dėlto nedaug ką naujo tesugebėjo nušviesti. Po dainininkės mirties Izraelio radijo stotys nepaliaudamos grojo jos dainas, o ministras pirmininkas Ehud Barak pavadino ją tautos ambasadore visame pasaulyje, skleidusią Izraelio kultūrą, sugebėjusią iš skurdžių lūšnynų iškilti iki pasaulinio garso atlikėjos. 2008 metais išleistas geriausių Ofros Hazos dainų perdirbinių rinkinys „Forever Ofra Haza – Her Greatest Songs Remixed“.